tartuNLP/wikipedia-smugri-20251201 huggingface dataset:
José Baselga

Josep Baselga i Torres, joka tunnettiin espanjaksi nimellä José Baselga (3. heinäkuuta 1959 – 21. maaliskuuta 2021), oli espanjalainen onkologi ja tutkija lääketieteen alalta. Tutkijan urallaan hän keskittyi erityisesti rintasyöpään liittyvien uusien molekyylikohteiden kehittämiseen. Baselga toimi myös päälääkärinä Memorial Sloan Kettering Cancer Centerissä, kunnes erosi syyskuussa 2018. 7. tammikuuta 2019 Astra Zeneca ilmoitti palkanneensa hänet tutkimus- ja kehitysjohtajaksi.
Baselga kuoli 21. maaliskuuta 2021 kotonaan Cerdanyassa Gironan maakunnassa. Kuolinsyy oli Creutzfeldt-Jakobin tautiin ja siihen liittyvät komplikaatiot.
The Figurine

The Figurine on vuonna 2009 ensi-iltansa saanut nigerialainen elokuva ja yliluonnollinen trilleri. Elokuvan ohjasi ja tuotti Kunle Afolayan. Elokuvaa pidettiin yhtenä siihen asti parhaiten menestyneistä Nollywood-elokuvista.
Juoni.
The Figurine on yliluonnollinen trilleri. Elokuvan tarina kertoo kahdesta nigerialaisesta miehestä, jotka löytävät mysteerisen patsaan. Miesten tietämättä patsas antaa seitsemän vuoden hyvän onnen, mutta myös sitä seuraavan seitsemän vuoden epäonni. Elokuva seuraa miesten alkumenestystä ja lopulta romahdusta.
Näyttelijät.
Lähde: 
Tuotanto.
Elokuvan tuotti ja ohjasi Kunle Afolayan, joka näyttelee myös yhtä rooleista. Käsikirjoituksen laati Kemi Adesoye. "The Figurine" nähtiin tyypillistä Nollywood-elokuvaa vakavampana tuotantona. Tyypillinen Nollywood-elokuva julkaistaan suoraan levyille, joita levitetään katukaupassa. "The Figurine" oli sen sijaan tarkoitettu teatterilevitykseen. Elokuva nähtiin murroksena nigerialaisessa elokuvateollisuudessa painopisteen siirtyessä kohti suurempia tuotantoja.
Elokuvan kieli on englanti ja joruba.
Vastaanotto.
"The Figurinen" ensi-ilta oli vuonna 2009 Rotterdamin kansainvälisellä elokuvafestivaalilla. Elokuvasta tuli yksi Nigerian siihen asti menestyneimmistä elokuvista. Se esitettiin myös useilla muilla kansainvälisillä elokuvajuhlilla, kuten African Film Festival -tapahtumissa Lontoossa ja New Yorkissa. Africa Movie Academy Awards-tapahtumassa elokuva sai kymmenen ehdokkuutta ja voitti niistä viisi. Palkintoja "The Figurine" sai parhaasta elokuvasta, parhaasta näyttelijästä (Ramsey Nuoah), parhaista erikoistehosteista ja parhaasta kuvauksesta.
Silolapinvuokko

Silolapinvuokko ("Dryas integrifolia") on arktinen kasvilaji ruusukasvien heimossa. Se on luokiteltu myös tunturilapinvuokon muunnokseksi (var. "integrifolia").
Silolapinvuokko on varpu, joka kasvaa yleensä 5–15 senttimetriä korkeaksi. Sen lehtilavat ovat ehytlaitaiset, erona lähisukuiseen tunturilapinvuokkoon, jonka lehdet ovat nyhälaitaiset. Silolapinvuokon kukassa on 7–11 valkoista tai kermanväristä terälehteä.
Silolapinvuokko esiintyy Pohjois-Amerikassa: Grönlannissa, lähes koko Kanadassa ja Yhdysvalloissa Alaskassa, Montanassa ja New Hampshiressa.
Reetta Juntunen

Reetta Juntunen (s. 28. tammikuuta 2001 Joensuu) on suomalainen pesäpalloilija, joka edustaa Superpesis-joukkue Joensuun Mailaa.
Ura.
Juntunen on Joensuun Mailan oma kasvatti. Hän teki Ykköspesis-debyyttinsä 19. toukokuuta 2018 vieraissa Janakkalan Janaa vastaan. Juntunen toi ottelussa yhden juoksun. Hän teki Superpesis-debyyttinsä 12. kesäkuuta 2020 vieraissa Kirittäriä vastaan.
Muuta.
Juntunen valmistui Joensuun yhteiskoulun lukiosta syksyllä 2020.
Grönlanninpensaskoivu

Grönlanninpensaskoivu ("Betula glandulosa") on arktinen koivulaji. Se on 0,3–3 metriä korkeaksi kasvava pienilehtinen pensas. Grönlanninpensaskoivu esiintyy pohjoisella arktisella vyöhykkeellä Venäjällä Siperiassa, Pohjois-Amerikassa Grönlannissa, Kanadassa ja Alaskassa. Lisäksi Yhdysvalloissa sitä kasvaa vuoristoissa eteläisimpänä Kaliforniaan ja New Mexicoon asti.
Stäksön

Stäksön on niemi Mälarenin järven koillisrannassa Ruotsissa Upplands-Bron kunnassa, joka sijaitsee Tukholman läänissä.
Maantietoa.
Stäksönin pituus on 4,5 kilometriä ja leveys 1,8 kilometriä. Niemi on pääasiassa metsän peittämä, mutta sen alavissa osissa on peltoja ja keskellä niemeä sijaitsee soiden ympäröimä lampi Finnkärret, joka on vesilintujen suosiossa. Stäksönin niemi sijaitsee järven lahdensuulla Görvälnin ja Skarvenin välissä ja Kungsängenin ja Stäketin asuinalueiden välissä. Niemen itäpuolella virtaa Stäksundet, joka on 3,6 kilometriä pitkä ja 50–800 metriä leveä. Niemi on entinen saari, joka on länsirannastaan alle 200 metriä leveällä kannaksella kiinni mantereessa. Kannaksen pohjoispuolella sijaitsee Ryssgraven, joka on 2,1 kilometriä pitkä ja 200–450 metriä leveä lahti. Kannaksen eteläpuolella sijaitsee kannakseen ulottuva 900 metriä pitkä Svartviken. Skarvenin puoli on saaretonta järvenselkää, mutta eteläisellä Görvälnillä on pieniä saaria. Eteläkärjen Högnäsuddenin ympärillä sijaitsevat Bockholmen ja Pilskär. Stäksundetin suulla on sijainnut Stäketsholmenin saari, joka on maatunut kiinni Stäksöniin. 
Itäpuolella sijaitsee rantaan asti levinnyt Kungsängenin taajama ja itäpuolella pienempi Stäketin asuinalue. Niemellä on jonkin verran kiinteää omakotitaloasutusta. Niemen eteläpäässä sijaitsee entinen säteritila "Almare-Stäkets gård", jossa on nykyään konferenssi-, hotelli- ja hevosurheilutoimintaa. Kungsängenin ja Stäketin välillä kulkee paikallistie niemen ylitse. Tien rinnalle on rakennettu moottoritie (Eurooppatie 18). Moottoritien pohjoispuolella sijaitsee laaja soranottamo. Vanha rautatie on aikoinaan ylittänyt niemen tekemällä pohjoispäässä mäkiä kiertävän kaarteen. Rata on myöhemmin oikaistu siirtämällä se lammen pohjoispuolelle. Mälarbanan, kuten sitä kutsutaan, on niemellä louhittu kulkemaan kolmessa tunnelissa. Paikallistie ylittää Stäksundetin lyhyttä ja matalaa siltaa pitkin, moottoritielle ja rautatielle on rakennettu korkeat sillat. Rautatie ylittää myös Svartvikenin siltaa pitkin. Sillalla on kaksi rinnakkaista raidetta, jotka kulkevat puolen kilometrin päässä olevan Kungsängenin aseman kautta.
Luontoarvoja.
Lintujärvi Finnkärretin lisäksi Stäksönissä sijaitsee Stäketskogenin luonnonsuojelualue (Stäketskogens naturreservat, 13 hehtaaria). Niemen länsirannalla sijaitseva alue on vuonna 1989 suojeltua yksityisen maanomistajan metsämaata, jonka suojeluarvo muodostuu vanhasta havupuumetsiköstä ja hyvin säilyneistä De Geer-moreenikoista. Metsiköstä löytyy harvinaisia ja uhattuja hyönteislajeja ja lahottajasieniä.
Historiaa.
Stäksön on muinoin ollut saari, jonka salmet ovat maankohoamisen takia madaltuneet, ja saari on läntisen salmen umpeenkasvun ja täyttämisen vuoksi kiinnittynyt mantereeseen nykyään jo 200 metriä leveän kannaksen kautta. Perimätiedon mukaan kannaksella olisi ollut venäläisten sotavankien kaivama kanava, jonka kaivutyön olisivat aloittaneet virolaiset jo keskiajalla. Myös Stäketsholmen on ollut oma saarensa. Saarella on sijainnut muinaislinna, joka tunnetaan nimellä "Sankt Eriks borg" tai "Almarestäkets borg", Stäksönin vanhan nimen "Almarestäketin" mukaisesti.
Glauk Konjufca

Glauk Konjufca (s. 25. heinäkuuta 1981 Pristina, Kosovo) on kosovolainen aktivisti, toimittaja ja poliitikko. Konjufca toimii edustajakokouksen puheenjohtajana ja virkaatekevänä Kosovon presidenttinä 22. maaliskuuta 2021 lähtien kunnes Vjosa Osmani astuu virkaan 4. huhtikuuta 2021. Konjufca oli aiemmin edustajakokouksen jäsen, Vetëvendosjen parlamentaarisen ryhmän johtaja, edustajakokouksen puheenjohtaja ja ulkoministeri.
Flagellaria indica

Flagellaria indica (englanniksi "false rattan", ’valerottinki’) on Flagellariaceae-heimoon kuuluva kasvilaji. Se on kiipeilevä köynnös, jonka varsi voi kasvaa 15 metriä pitkäksi, joskus jopa 20-metriseksi. Sen lehtien kärjissä on kärhimäiset rakenteet, jotka auttavat kasvia kiipeilemisessä. Lajin hedelmä on vaaleanpunainen, marjamainen ja halkaisijaltaan noin 6 mm. Hedelmässä on yleensä yksi siemen, joskus kaksi. Laji kukkii ja tuottaa hedelmiä ympäri vuoden.
"Flagellaria indica" on tavallinen köynnös kosteissa sekä kuivemmissa metsissä. Laji kasvaa Afrikan eteläosissa, Aasian trooppisissa ja subtrooppisissa osissa sekä läntisessä Oseaniassa. Eteläisessä Kiinassa laji kasvaa kosteissa rantametsissä, mangrovesoilla ja makeavetisillä kosteikoilla merenpinnan tasosta aina noin 1 500 metrin korkeuteen asti.
"Flagellaria indicaa" on kerätty luonnosta paikallista käyttöä varten; sitä on käytetty rottingin tavoin korien ja muiden esineiden valmistamiseen sekä ravintona ja lääkekasvina. Madagaskarilla lajin lehdistä ja varsista on valmistettu yrttiteetä.
Yūki Kaneko

Yūki Kaneko (, s. 19. tammikuuta 1987 Fukuoka, Japani) on japanilainen laulaja ja ääninäyttelijä.
Initiaali

Initiaali ( "alkua koskeva") on tekstiosuuden alkukirjain. Initiaali poikkeaa kooltaan, muodoltaan tai väritykseltään tekstin muista kirjaimista, ja sen tehtävänä on osoittaa tietyn kokonaisuuden alkua sekä tekstin sisäistä hierarkiaa ja jaksotusta.
Koristeellisia initiaaleja käytettiin etenkin keskiaikaisissa käsikirjoituksissa ja inkunaabeleissa lukujen ja kappaleiden alussa. Bysanttilaiset varustivat initiaalit ihmis- ja eläinkuvin ja asettivat niitä myös rivien alkuun tai jopa keskelle sanaa. Myöhäiskeskiajan kirjoissa initiaali saattoi täyttää kokonaisen sivun. Kirjapainotekniikan keksimisen jälkeen 1400-luvulla initiaalit maalattiin jo valmiiksi painettuun tekstiin käsin. Sittemmin ne valmistettiin puupiirroksina ja väritettiin jälkeenpäin. Myös uudenaikaisten kirjojen koristelussa initiaaleja on harrastettu runsaasti noin 1920-luvulle asti.
Flagellaria

Flagellaria on Flagellariaceae-heimoon kuuluva pieni kasvisuku ja samalla myös heimonsa ainoa suku. Sukuun kuuluu ainakin neljä, mahdollisesti jopa seitsemän lajia.
Senna Surakka

Senna Surakka (s. 25. heinäkuuta 2001 Joensuu) on suomalainen pesäpalloilija, joka edustaa Superpesis-joukkue Joensuun Mailaa.
Ura.
Surakka on Joensuun Mailan oma kasvatti. Hän teki Ykköspesis-debyyttinsä 19. toukokuuta 2018 vieraissa Janakkalan Janaa vastaan. Surakka teki Superpesis-debyyttinsä 12. kesäkuuta 2020 vieraissa Kirittäriä vastaan.
Muuta.
Surakka valmistui ylioppilaaksi Joensuun yhteiskoulun lukiosta syksyllä 2020. Hänen kaksoisveljensä Seeti ja heidän serkkunsa Rasmus pelaavat myös pesäpalloa.
Neempuut

Neempuut ("Azadirachta") on mahonkikasvien (Meliaceae) heimoon kuuluva pieni kasvisuku. Sukuun luetaan kuuluvaksi vain kaksi lajia.
Yungblud

Dominic Harrison (s. 5. elokuuta 1997), joka tunnetaan nimellä Yungblud, on englantilainen laulaja ja lauluntekijä.
Elämäkerta.
Harrison syntyi Doncasterissa ja kasvoi musikaalisessa perheessä. Harrisonin isä oli kitarakauppias ja isoisä soitti T. Rexin kanssa. Harrison aloitti itse kitaran soittamisen ja laulamisen nuorena.
Vuonna 2017, kun Harrison oli 19-vuotias, hän julkaisi ensimmäisen singlensä ”King Charles”. Harrison teki levytyssopimuksen Geffen Recordsin kanssa ja julkaisi ensimmäisen EP-levynsä vuonna 2018. Samana vuonna hän julkaisi myös esikoisalbumin "21st Century Liability". Vuonna 2020 hän julkaisi toisen studioalbuminsa "Weird!".
Harrison on kertonut kuvailevansa itseään panseksuaaliksi. Hän on seurustellut Halseyn kanssa ja kertonut, että hänen kanssa seurustelu auttoi häntä tulemaan toimeen oman seksuaalisuutensa kanssa.
EML Laine

EML Laine oli Viron merivoimien tykkivene, joka oli alun perin Venäjän keisarikunnan laivaston Konvoir-luokan yhteysalus "Sputnik".
Valmistus.
Venäjän keisarikunnan laivasto tilasi aluksen Crichtonin Ohtan telakalta Pietarista. Alus laskettiin vesille 11. heinäkuuta 1912 nimellä "Sputnik". Alus siirrettiin viimeisteltäväksi Kronstadtin telakalle.
Palvelus.
Saksan Itämeren divisioonan joukot valtasivat helmikuussa 1918 aluksen, joka liitettiin Saksan keisarikunnan laivastoon nimellä "Lauterbach". Alus liitettiin marraskuussa Viron merivoimiin nimellä "Laine". Neuvostoliitto valtasi elokuussa 1940 aluksen ja liitti sen Neuvostoliiton Itämeren laivastoon nimellä "Gangutets". Alus upposi 2. joulukuuta 1941.
Taipalsaaren hyvinvointiasema

Taipalsaaren hyvinvointiasema on Taipalsaaren kirkonkylällä toimiva julkisen palvelun sosiaali- ja terveysasema. Sen palvelut tuottaa Etelä-Karjalan kuntien yhteinen sote-kuntayhtymä (Eksote).
Tiilirunkoinen Taipalsaaren kirkonkylän terveyskeskus valmistui vuonna 1978. Taipalsaaren vuodeosaston siirtämistä Lappeenrantaan Etelä-Karjalan keskussairaalan A-torniin on esitetty osana vuonna 2019 tehtyä sairaanhoitopiirin palveluverkon suunnittelua.
Taipalsaaren hyvinvointiasema palvelee normaalisti maanantaista torstaihin kello 8-16 ja perjantaisin (ja pyhien aattona) kello 8-15. Muulloin ensiapu- ja päivystyspalvelut tarjoaa ympärivuorokautisesti aukioleva Etelä-Karjalan keskussairaalan päivystys sairaalan K-siivessä (sisäänkäynti ovi 10, Kahilanniementie 2, Lappeenranta). Kiireellisestä hoitoa tarvittaessa otetaan iltaisin, öisin ja viikonloppuisin yhteys Päivystysapuun (116 117; hätätilanteessa luonnollisesti Yleiseen hätänumeroon 112).
Pääsyn valvonta

Käyttöoikeuksien hallinta tai pääsynvalvonta tarkoittaa fyysisessä turvallisuudessa ja tietoturvassa rajoitettua valikoivaa pääsyä paikkaan tai resurssiin.
Malleja toteutukseen ovat muun muassa "Discretionary Access Control" (DAC) ja "Mandatory Access Control" (MAC). MAC-mallia pidetään turvallisimpana eri malleista ja järjestelmä itse liittää ja valvoo käyttöoikeuksia. DAC on tyypillinen malli muun muassa tiedostojen jaossa ja omistaja voi itse jakaa oikeuksia.
"Attribute Based Access Control" (ABAC) on suunniteltu korvaamaan "Role-Based Access Control" (RBAC), jossa oikeudet annetaan käyttäjään liitetyn attribuuttien mukaan kuten nimike, osasto, koulutus ja niin edelleen. ABAC-mallin on tarkoitus helpottaa ylläpitoa RBAC-malliin verrattuna kun henkilön rooli yrityksessä muuttuu tai henkilö lähtee yrityksestä.
Muita malleja ovat muun muassa "Graph-based Access Control" (GAC), "Lattice-Based Access Control" (LBAC) ja "Context-Based Access Control" (CBAC).
Toteutustekniikat.
Esimerkkejä toteutustekniikoista ovat muun muassa:
Louise Erdrich

Louise Erdrich (/ˈɜːrdrɪk/; syntymänimeltään Karen Louise Erdrich; s. 7. kesäkuuta 1954) on yhdysvaltalainen kirjailija, jonka tuotantoon kuuluu romaaneja, runoutta, tietokirjallisuutta sekä lastenkirjoja. Erdrichin teosten hahmot ovat usein Pohjois-Amerikan alkuperäisasukkaita. Hän on itse äitinsä puolelta ojibway (tunnetaan myös nimellä chippewa) ja kuuluu Yhdysvaltain liittovaltion tunnustamaan Turtle Mountain Band of Chippewa Indians -heimoon.
Erdrich on yksi tunnetuimmista Pohjois-Amerikan alkuperäiskansoihin kuuluvista kirjailijoista. Hänen teoksensa "The Plague of Doves" (2008) oli ehdolla Pulitzerin kaunokirjallisuuspalkinnon saajaksi vuonna 2009. Vuonna 2012 Erdrich voitti National Book Awardin proosa-kategorian teoksellaan "Pyöreä talo" ("The Round House", 2012), ja vuonna 2015 hänelle myönnettiin kongressin kirjaston kirjallisuuspalkinto. Erdrichin teos "The Night Watchman" (2020) voitti Pulitzerin kaunokirjallisuuspalkinnon vuonna 2021.
Erdrich oli naimisissa kirjailija Michael Dorrisin kanssa, mutta he erosivat vuonna 1995. Dorris ja Erdrich kirjoittivat myös yhteistyönä joitakin teoksia. Erdrich omistaa Minneapolisissa sijaitsevan Birchbark Books -nimisen kirjakaupan, joka on Pohjois-Amerikan alkuperäiskansojen kirjallisuuteen keskittyvä itsenäinen kirjakauppa.
Tuomas Malinen

Matti Tuomas Malinen (s. 19. lokakuuta 1976) on suomalainen taloustieteilijä ja venäjänmielinen salaliittoteoreetikko.
Elämä.
Malinen valmistui kauppatieteiden maisteriksi Oulun yliopistosta ja väitteli valtiotieteiden tohtoriksi Helsingin yliopistosta, jossa hänen pääaineenaan oli kansantaloustiede. Lisäksi hän suoritti taloustieteellisiä opintoja New Yorkin yliopistossa. Malisen tutkimusaloja ovat olleet erityisesti talouskasvu, suhdanteet, keskuspankit ja talouskriisit. Malista on kuultu asiantuntijana suomalaisissa ja ulkomaisissa talousmedioissa sekä eduskunnan eri valiokunnissa.
Malinen työskentelee perustamansa talousennuste- ja riskianalyysiyhtiö GnS Economicsin toimitusjohtajana ja pääekonomistina. Yrityksessä on ainakin yksi muu työntekijä/osakas. Malisella on dosentin arvonimi Helsingin yliopistossa.
Kannanottoja.
Yhteiskunnallisessa keskustelussa hän on muun muassa esittänyt arvostelua Euroopan unionin elvytysrahastoa ja Marinin hallitusta kohtaan. Malisella on yhteyksiä koronapassiin kriittisesti suhtautuneeseen Vapauden puolesta -liikkeeseen. Lisäksi Malinen on kyseenalaistunut vuoden 2021 kuntavaalien tuloksen vilpiksi. Nykyään Malinen tunnetaan länsikriittisenä Venäjän toiminnan hyväksyjänä. Hän on muun muassa epäillyt Ukrainaa Venäjän vuonna 2022 aloittaman suurhyökkäyksen todelliseksi tekijäksi. Hän on syyttänyt Alexander Stubbia valtiopetoksesta ja toivonut muun muassa Sanna Marinin joutumista oikeustoimien kohteeksi sekä hirtetyksi.
Malinen on usein esiintynyt Venäjän tiedotusvälineissä valheellisesti professoriksi väitettynä. Tämän sanotaan johtuvan käännösvirheestä, koska dosenttia kutsutaan englanniksi nimikkeellä "associate professor".
Gisela Elsner

Gisela Elsner, avioliitossa Gisela Roehler, Gisela Platschek, (1937 Nürnberg, Saksa – 1992 München, Saksan liittotasavalta) oli saksalainen kirjailija. Hän tuli tunnetuksi esikoisromaanillaan "Jättiläiskääpiö", joka on niin yhteiskunnan kuin ihmisenkin kritiikkiä. Hän oli Gruppe 47:n jäsen.
Kustantaja irtisanoi 1980-luvun lopulla kustannussopimuksen, sillä kirjat eivät enää myyneet. Elsner ei enää löytänyt uutta kustantajaa, ja hän jäi tyhjän päälle. Elsner kuului Saksan kommunistiseen puolueeseen (Deutsche Kommunistische Partei, DKP) ja suhtautui DDR:ään myönteisesti. Kun DDR kaatui ja Saksat yhdistyivät, Elsner menetti toivon kapitalismin vaihtoehdosta. Hän teki itsemurhan 1992.
Elsnerin poika Oskar Roehler on ohjaaja, toimittaja ja kirjailija.
TUL Cup 2001

TUL Cup 2001 oli 62. kerran järjestetty Suomen Työväen Urheiluliiton . Mestaruuden voitti PP-70, joka kukisti loppuottelussa Warkaus JK:n rangaistuspotkukilpailun jälkeen. 
Alkukarsintoihin osallistui 20 joukkuetta ja lopputurnaus pelattiin Kuopiossa Kuopio-hallissa 10.–11. helmikuuta 2001. Lopputurnauksessa alkulohkojen ottelut pelattiin 2×30 minuutin pituisina ja sijoitusottelut täysimittaisina.
Jacqueline Durran

Jacqueline Durran on englantilainen puvustaja. 
Hän on voittanut parhaan puvustuksen Oscar-palkinnon kaksi kertaa, vuonna 2013 elokuvasta "Anna Karenina" ja vuonna 2020 elokuvasta "Pikku naisia".
Durran on tehnyt urallaan useasti yhteistyötä elokuvaohjaajien Mike Leigh'n ja Joe Wrightin kanssa.
Niina Laitinen

Niina Laitinen (s. 1983 Lapinlahti) on suomalainen neulesuunnittelija. Hän on julkaissut neulemallikirjat "Villasukkien vuosi" (2018), "Satumaiset silmukat" (2019), "Villasukkien uusi vuosi" (2020) ja "Lempivillasukkia" (2021). Laitisen esikoisteos oli Otavan myydyin kirja tammi–huhtikuussa 2018.
Vuonna 2017 Laitinen voitti "Novitan" Suomi 100-sukkamallikilpailun, joka järjestettiin Suomen satavuotisjuhlavuoden kunniaksi.
Häntäluppiot

Häntäluppiot ("Bencomia") on Kanariansaarilla kotoperäisenä esiintyvä ruusukasvien suku. Se on läheistä sukua muun muassa luppioille ("Sanguisorba"). Häntäluppioihin kuuluu neljä pensaslajia.
Juha Leinonen

Juha Leinonen (s. 1956) on suomalainen säveltäjä.
Juha Leinonen suoritti musiikkiopintonsa Palmgren-opistossa, Tampereen konservatoriossa ja Pirkanmaan ammattikorkeakoulussa. Hän valmistui musiikkipedagogiksi ja säveltäjäksi suuntautumisvaihtoehdon ensimmäisenä opiskelijana tärkeimpänä opettajanaan säveltäjä Jouni Kaipainen. Leinonen on osallistunut useille mestarikursseille, joissa tärkeimpänä vaikuttajana – ja myöhemmin myös mentorina – on ollut säveltäjä Magnus Lindberg.
Leinosen tuotanto käsittää kattavasti länsimaisen taidemusiikin lajityypit: hän on säveltänyt soolosoitinteoksia, kamarimusiikkia, konserttoja, kamariorkesteri- ja orkesteriteoksia sekä vokaalimusiikkia, liedejä ja kuoroteoksia kaikille kuorotyypeille. Varhaiseen tuotantoon kuuluu myös teatterimusiikkia. Leinosen musiikkia on esitetty Suomessa ja ulkomailla sekä kamari- että orkesterikonserteissa, monilla suomalaisilla festivaaleilla ja Yleisradiossa. Hänellä on ollut myös omia sävellyskonsertteja muun muassa yhteistyössä kamariorkesteri Avanti!:n kanssa.
Leinonen on tehnyt yhteistyötä usean suomalaisen huippumuusikon kanssa. Hänen musiikkiaan ovat kantaesittäneet muun muassa fagotisti Otto Virtanen, pianisti Joonas Ahonen, huilisti Sami Junnonen, sopraano Sirkka Lamminen sekä klarinetisti Olli Leppäniemi. Leinosen sävellyksiä on palkittu useissa sävellyskilpailuissa, muun muassa Suomen Säveltäjät ry:n ja Kuhmon kamarimusiikin järjestämässä ”Uussävel”-kilpailussa 2002 (Foga), Suomen Säveltäjät ry:n ja Lahden kansainvälisen urkuviikon ”Uussävel”-kilpailussa 2005 (Lux Aeterna) sekä International Chamber Music Seinäjoki 2008 - II Kansainvälisessä kamarimusiikin sävellyskilpailussa 2008 (Frieze), jossa hän voitti jaetun ensimmäisen palkinnon.
Marraskuussa 2019 Alba Records julkaisi Leinosen kamarimusiikkia sisältävän levyn "Juha Leinonen Chamber Music", jossa suomalaiset keskipolven huippumuusikot tulkitsevat hänen kamarimusiikkiaan, ja levy oli arvostelumenestys. Se oli ehdokkaana Yleisradion vuoden levyksi vuonna 2019.
Leinosen sävellystyötä ovat tukeneet työskentelyapurahoin ja kohdeapurahoin Satakunnan taidetoimikunta, Taiteen edistämiskeskus, Suomen Kulttuurirahaston Satakunnan rahasto, Suomen Kulttuurirahasto, Suomen Säveltäjäin Sibelius-rahasto, Madetoja-säätiö ja Musiikin Edistämiskeskus. Hänelle myönnettiin taiteilijaeläke maaliskuussa 2022. Leinonen on kuitenkin jatkanut sävellystyötään aktiivisesti tämän jälkeenkin.
Joensuun Pallo

Joensuun Pallo (myös JiiPee) oli vuosina 1981–2001 Joensuussa toiminut jalkapalloseura. 
Historia.
Seura perustettiin vuonna 1981 nimellä Rantakylän Peli-Toverit (RPT). Vuosikymmenen jälkipuoliskolla RPT nousi kaupungin ykkösseuraksi, kun Joensuun Karpalo putosi alasarjoihin. Vuonna 1991 seura vaihtoi nimekseen Joensuun Pallo, joka esiintyi sarjoissa nimellä JiiPee. Seura pelasi parhaimmillaan Kakkosessa vuosina 1993–1994 ja 1999–2001. Kauden 2001 jälkeen JiiPee ja Ratanat yhdistyivät nimellä Jippo.
Minna Marsh

Minna Marsh (s. 1967) on suomalainen kirjailija, mentaalivalmentaja ja sertifioitu kliininen hypnoterapeutti. Hän on erikoistunut traumahypnoterapiaan, jonka avulla voidaan purkaa traumaattisia kokemuksia. 
Häneltä on ilmestynyt neljä tietokirjaa ja romaani. Freelance-toimittajana hän toimi yli kymmenen vuotta ja Kotilääkäri-lehden kolumnistina 2016.
Rimmi (Jämsä, Pärnäjärvi)

Rimmi on Kuorevedellä Jämsän länsisosassa sijaitseva 1,1 hehtaarin laajuinen järvi. Etäisyys Jämsän keskustasta on 24 kilometriä luoteeseen.
Maantiede.
Rimmin pituus on 150 metriä. Järvi on saareton, metsän reunustama ja sen syvin kohta on 4,3 metriä. Rimmi sijaitsee kahden suuremman järven, Liesjärven ja Jämsänjärven välisellä kannaksella. Liesjärvestä Jämsänjärveen virtaava laskuoja kulkee Rimmin kautta. Rimmi on Lahnajoen valuma-alueen pohjoisimpia vakavesiä. Lahnajoen alueen eteläisin järvi, Ruotsinlammi, sijaitsee kahdeksantoista kilometriä siitä kaakkoon.
Lahnajoen valuma-alue on kolmannen jakovaiheen vesistö Kymijoen päävesistössä. Toinen jakovaihe on Jämsänjoen alue ja ensimmäinen on Jämsän reitin valuma-alue. Lahnajoen valuma-alue kattaa suuren osan Jämsänjoen alueesta.
Jämsässä on muitakin Rimmejä, kuten kolmisen kilometriä Kuoreveden Rimmiltä koilliseen sijaitseva Rimmi (noin 50 aaria, 104,3 metriä mpy) ja Kankarisveden länsipuolella sijaitseva Rimmi (noin 15 aaria, 133,6 metriä mpy). Lisäksi on kaksi Rimminjärveä: Syväjärvenmutkan Rimminjärvi ja Rumakulman Rimminjärvi.
Ruotsinlammi

Ruotsinlammi on Jämsän Ruotsinsuolla sijaitseva 1,05 hehtaarin laajuinen järvi. Etäisyys Jämsän keskustasta on seitsemän kilometriä länsiluoteeseen.
Maantiede.
Ruotsinlammin pituus on 180 metriä. Järveä ympäröi suo ja metsä. Länsipuolella on jonkin verran haja-asutusta, ja järven pohjoispuolitse kulkee yhdystie 6031. Ruotsinlammi on Lahnajoen valuma-alueen eteläisin vakavesi, noin kilometri siitä etelään sijaitseva Pahujärvi kuuluu Suur-Päijänteen alueeseen. Lahnajoen alueen pohjoiset vakavedet, kuten Liesjärvi, Rimmi ja Jämsänjärvi sijaitsevat 17–18 kilometriä Ruotsinlammilta luoteeseen.
Lahnajoen valuma-alue on kolmannen jakovaiheen vesistö Kymijoen päävesistössä. Toinen jakovaihe on Jämsänjoen alue ja ensimmäinen on Jämsän reitin valuma-alue. Lahnajoen valuma-alue kattaa suuren osan Jämsänjoen alueesta.
Lapoo

Lapoo on Vihdin koillisosassa läntisellä Uudellamaalla sijaitseva matala ja rehevähkö järvi. Sen pinta-ala on runsaat 1,1 neliökilometriä. Etäisyys Nummelasta on 23 kilometriä koilliseen ja Helsingin keskustasta 43 kilometriä luoteeseen.
Maantiede.
Lapoon pituus on 2,3 kilometriä, leveys on järven pohjoisosassa enimmillään runsaat 700 metriä, eteläosa on kapeampaa ja keskiosan leveys on vain noin 250 metriä. Järven pohjoisosassa on kaksi pientä saarta ja sen rannoilla on varsin tiheään rakennuksia. Lapooseen laskee Sorvarinoja Vihtijärvestä, joka sijaitsee 700 metriä Lapoosta pohjoiseen. Lapoon lounaiskulmasta lähtee Lapoonjoki Vihtijokeen. Lapoon luoteispuolella on Niemenjärvi ja itäpuolella Sääksjärvi. Lounaispuolella sijaitsee Kurikanjärvi.
Maa- ja metsätalous kuormittavat Lapoota, jonka happitilanne on hyvä (vuonna 2011). Järven tilavuus on noin 2,07 miljoonaa kuutiometriä.
Lapoo (23.092.1.006) kuuluu Vihtijoen alaosan alueeseen (23.092), joka on kolmannen jakovaiheen vesistö Karjaanjoen vesistössä (23). Toinen jakovaihe on Vihtijoen valuma-alue (23.09). Lapoo on Vihtijoen alaosan alueen toiseksi laajin vakavesi ja Karjaanjoen alueen koillisia vakavesiä.
Solidity

Solidity on oliosuuntautunut ohjelmointikieli, jota käytetään älysopimus-nimellä (engl. smart contract) tunnettujen protokollien ohjelmointiin eri lohkoketjualustoilla, erityisesti Ethereumilla. Sen kehittivät Gavin Wood, Christian Reitwiessner ja Alex Beregszaszi yhdessä useiden muiden Ethereumin ytimen ohjelmoijien kanssa.
Solidity on staattisesti tyypitetty kieli ja toimii Ethereum Virtual Machine -ympäristössä. Sen syntaksi perustuu EcmaScript-kieleen ja edelleen JavaScriptiin. Se on saanut vaikutteita myös C++:sta ja Pythonista.
Koodiesimerkki.
pragma solidity &gt;= 0.7.0 &lt;0.8.0;
contract Coin {
 // The keyword "public" makes variables
 // accessible from other contracts
 address public minter;
 mapping (address =&gt; uint) public balances;
 // Events allow clients to react to specific
 // contract changes you declare
 event Sent (address from, address to, uint amount);
 // Constructor code is only run when the contract
 // is created
 constructor() public {
 minter = msg.sender;
 // Sends an amount of newly created coins to an address
 // Can only be called by the contract creator
 function mint(address receiver, uint amount) public {
 require(msg.sender == minter);
 require(amount &lt; 1e60);
 balances[receiver] += amount;
 // Sends an amount of existing coins
 // from any caller to an address
 function send(address receiver, uint amount) public {
 require(amount &lt;= balances[msg.sender], "Insufficient balance.");
 balances[msg.sender] -= amount;
 balances[receiver] += amount;
 emit Sent (msg.sender, receiver, amount);
Niemenjärvi

Niemenjärvi on Vihdin koillisosassa läntisellä Uudellamaalla sijaitseva 80 hehtaarin laajuinen järvi. Etäisyys Nummelasta on 23 kilometriä pohjoiskoilliseen ja Helsingin keskustasta 45 kilometriä luoteeseen.
Maantiede.
Niemenjärven pituus on 1,3 kilometriä ja se levenee koillista kohden. Järvi on saareton ja sen rannoilla on sekä metsämaata että kulttuurimaisemaa. Niemenjärveen kulkee laskuoja Ylimmäisestä, joka sijaitsee 600 metriä pohjoiseen, lisäksi järveen virtaa lukuisia pieniä ojia. Niemenjärven eteläkolkasta lähtee laskuoja Lapoonjokeen. Niemenjärven koillispuolella on Vihtijärvi ja kaakossa Lapoo.
Niemenjärven vedenlaatua tutkittiin 2009. Tuolloin päällysveden happitilanne oli hyvä ja alusveden heikko. Järven tilavuus on noin 2,71 miljoonaa kuutiometriä.
Niemenjärvi (23.096.1.001) kuuluu Niemenjärven valuma-alueeseen (23.096), joka on kolmannen jakovaiheen vesistö Karjaanjoen vesistössä (23). Toinen jakovaihe on Vihtijoen valuma-alue (23.09). Niemenjärvi on Niemenjärven valuma-alueen toiseksi laajin vakavesi ja Karjaanjoen vesistön koillisia vakavesiä.
Myskijäärä

Myskijäärä ("Aromia moschata") on hohtavan vihreä tai kuparinhohtoinen suuri sarvijäärä, jolla on aikuisena pitkä ja kapea ruumis pituudeltaan 20–28 mm. Lajin tuntosarvet ovat pitkät. Aikuiset myskijäärät tuoksuvat myskiltä nimensä mukaisesti. Myskijäärän toukat esiintyvät etupäässä raitojen rungon tyvessä sekä muilla runkomaisilla pajuilla. Laji suosii avoimilla paikoilla kasvavia puita ja munii täysin terveisiinkin puihin. Toukkakehitys kestää kolme vuotta. Aikuiset myskijäärät tulevat kukille. Laji on Suomessa melko yleinen sekä vakiintunut ja se on luokiteltu elinvoimaiseksi lajiksi. Myskijäärä elää pääasiassa Euroopan alueella.
Leó Weiner

Leó Weiner (16. huhtikuuta 1885 Budapest – 13. syyskuuta 1960 Budapest) oli unkarilainen säveltäjä ja musiikkipedagogi.
Weiner oli sävellysprofessori Hans von Koesslerin oppilaana Franz Lisztin musiikkiakatemiassa kollegoidensa Béla Bartókin ja Zoltán Kodályn tavoin. Hän alkoi saada sävellystyöllään näkyvyyttä nopeasti 1900-luvun ensimmäisellä vuosikymmenellä. Romanttiset värit olivat ominaisia jo Weinerin varhaisille sinfonisille teoksille. Erityisen tunnetuksi nousi hänen näyttämömusiikkinsa Mihály Vörösmartyn teokseen "Csongor és Tünde" (1907). Varhaisessa kamarimusiikkituotannossaan Weiner yhdisteli Felix Mendelssohnin, Johannes Brahmsin ja Robert Schumannin edustamaa traditiota sekä 1800–1900-lukujen vaihteessa vallinnutta unkarilaista musiikkityyliä. Tämä tulee esiin kahdessa Weinerin jousikvartetoista sekä hänen sonaateissaan viululle ja pianolle. Bartókin ja Kodályn uudistavamman tyylin noustessa esiin Weiner jäi edustamaan konservatiivisempaa lähestymistapaa. Tutustuminen kansanmusiikkiin tuli esiin Weinerin teoksissa etenkin vuodesta 1931, ensisijaisesti soittimellisen kansanmusiikin lähteiden pohjalta tehtyjen persoonallisten sovitusten muodossa. Esimerkkejä tästä tyylisuuntauksesta ovat viisiosainen pianolle laadittu kokoelma "Magyar parasztdalok" ja divertimentot orkesterille.
Weiner loi viisi vuosikymmentä kestäneen uran professorina Franz Lisztin musiikkiakatemiassa. Hän opetti musiikin teoriaa vuodesta 1908, sävellystä vuosina 1913–1921 ja kamarimusiikkia 1923–1934. Hän myös valmensi instituution vailla vakituista kapellimestaria ollutta orkesteria vuosina 1927–1928 ja vielä elämänsä viimeisellä vuosikymmenellä jousikvartetteja. Aikalaiskriitikkojen mukaan myös Weinerin puhallinkvinteteille antama opetus nosti unkarilaisen konserttielämän puhallinsoiton tasoa. Weinerin johdolla opiskelivat muiden muassa Georg Solti, Antal Doráti, Léner-kvartetti, Bartók-kvartetti, Tibor Varga, Dénes Kovács, János Starker ja György Kurtág. Weiner myös laati oppikirjoja.
Iso-Kairi

Iso-Kairi on Vihdin koillisosassa läntisellä Uudellamaalla sijaitseva 43 hehtaarin laajuinen järvi. Se on matala ja sameavetinen. Etäisyys Nummelasta on 27 kilometriä koilliseen ja Helsingin keskustasta 44 kilometriä pohjoisluoteeseen.
Maantiede.
Iso-Kairin pituus on noin kilometri, järven rannat polveilevat ja se kapenee voimakkaasti keskikohdastaan. Pohjois- ja eteläosa ovat leveämpiä. Etelärannan tuntumassa sijaitsevaa luotoa lukuun ottamatta Iso-Kairi on saareton. Rannat ovat metsäisiä, rantavedessä ja lahdissa kasvaa ulpukoita. Iso-Kairiin virtaan Pikku-Kairin oja Pikku-Kairista, joka sijaitsee Iso-Kairin luoteispuolella. Iso-Kairista virtaa Kalakoskenoja Vihtijärveen, joka sijaitsee 500 metriä Iso-Kairista etelään. Vihtijärven korkeustaso on noin kolmetoista metriä Iso-Kairia alempana.
Iso-Kairin vedenlaatu on hyvä.
Iso-Kairi (23.093.1.006) kuuluu Vihtijärven valuma-alueeseen (23.093), joka on kolmannen jakovaiheen vesistö Karjaanjoen vesistössä (23). Toinen jakovaihe on Vihtijoen valuma-alue (23.09). Iso-Kairi on Vihtijärven valuma-alueen toiseksi laajin vakavesi ja Karjaanjoen vesistön koillisia vakavesiä.
Rade Krunić

Rade Krunić (s. 7. lokakuuta 1993 Foča) on bosnialainen jalkapalloilija, pelipaikaltaan keskikenttäpelaaja, joka edustaa italialaisseura Milania. Hän on pituudeltaan 184-senttimetrinen. Hän on pelannut myös Bosnia ja Hertsegovinan maajoukkueessa.
Krunić on edustanut kotimaansa Sutjeska Fočan jälkeen Serbiassa Donji Sremia ja Borac Čačakia sekä Italiassa Hellas Veronaa, jonka edustusjoukkueessa hän ei kuitenkaan pelannut, Empolia ja heinäkuusta 2019 lähtien Milania. Hän on pelannut Serie A:ssa 181 ottelua ja tehnyt niissä yhdeksän maalia. Otteluista 80 hän pelasi Empolissa ja teki kahdeksan maalia, Milanissa hän on tehnyt 101 ottelussa yhden maalin. Milanin mestaruuskaudella 2022–2023 hän pelasi 23 ottelua, joista 18 avauskokoonpanossa. Hän on pelannut Milanissa lisäksi 19 ottelua Mestarien liigassa ja kymmenen peliä Eurooppa-liigassa sekä tehnyt kummassakin kilpailussa yhden maalin.
Krunić pelasi Bosnia ja Hertsegovinan alle 21-vuotiaiden maajoukkueessa kahdeksan ottelua. Bosnia ja Hertsegovinan A-maajoukkueessa hän pelasi ensimmäisen kerran kesäkuussa 2016 ystävyysottelussa Tanskaa vastaan. Vuoden 2023 loppuun mennessä hän on pelannut 32 A-maaottelua, joista 25 ottelua avauskokoonpanossa. Hän on tehnyt maaotteluissaan neljä maalia: maaliskuussa 2019 EM-karsintaottelussa Armeniaa vastaan, lokakuussa 2020 EM-jatkokarsinnassa Pohjois-Irlantia vastaan sekä maaliskuussa 2023 kaksi maalia EM-karsinnassa Islantia vastaan.
Saint-Brisson-sur-Loire

Saint-Brisson-sur-Loire on kunta Ranskassa Loiret’n departementissa Centre-Val de Loiren alueella. Se sijaitsee Loirejoen varrella, noin 76 kilometriä Orléansin kaupungista kaakkoon.
Kunnan nähtävyyksiä on keskiaikainen linna "Château de Saint-Brisson", joka on muutettu 1500-luvulla kartanoksi.
Ibrahim Šehić

Ibrahim Šehić (s. 2. syyskuuta 1988 Rogatica, Jugoslavia) on bosniahertsegovinalainen jalkapalloilija, pelipaikaltaan maalivahti. Hän on pituudeltaan 190-senttimetrinen. Hän on pelannut Bosnia ja Hertsegovinan maajoukkueessa ja edustaa seuratasolla Turkin Superliigassa pelaavaa Konyasporia.
Šehić on edustanut kotimaansa Željezničarin jälkeen Azerbaidžanissa Karabahia kausina 2013–2018 sekä Turkissa Mersiniä kausina 2011–2013, Erzurumsporia kausina 2018–2020 ja Konyasporia elokuusta 2020 lähtien.
Šehić pelasi Bosnia ja Hertsegovinan alle 21-vuotiaiden maajoukkueessa 11 ottelua. Bosnia ja Hertsegovinan A-maajoukkueessa hän pelasi ensimmäisen kerran marraskuussa 2010 ystävyysottelussa Slovakiaa vastaan. Vuoden 2020 loppuun mennessä hän on pelannut 32 A-maaottelua, joista kymmenen ottelua on kuulunut EM-karsintoihin ja kahdeksan Kansojen liigaan.
Taipalsaaren sairaala

Taipalsaaren sairaala oli psykiatrinen sairaala Taipalsaaren kunnassa. Sittemmin muuhun käyttöön otettu sairaalarakennus sijaitsee Taipalsaaren Saimaanharjun taajaman Konstunkankaan eteläosassa. 
Taipalsaaren sairaala perustettiin niin sanotuksi B-mielisairaalaksi vuonna 1969, eli sinne sijoitettiin pidempiaikaista hoitoa tarvitsevia potilaita. Sairaalatoiminnan lakattua sairaalan tiloissa on ollut mm. vanhainkoti, sekä tuettua palveluasumista. Sairaalan tiloissa toimii myös kierrätysmyymälä, joka tarjoaa työllistämispalveluita työttömille. Taipalsaaren kunta osti sairaalan Lappeenrannan kaupungilta 2016 ja ryhtyi vuokraamaan tiloja yrittäjille. Vuonna 2018 Taipalsaari ilmoitti aikeistaan myydä sairaalan kiinteistön. Vuonna 2022 sairaala toimi vastaanottokeskuksena Ukrainan sodan pakolaisille.
Sairaalan perustaminen.
Suomessa säädettiin vuonna 1952 mielisairaslaki, jonka myötä ympäri Suomea alettiin rakentamaan A-ryhmään kuuluvia keskusmielisairaaloita äkillisesti sairastuneille potilaille, sekä B-mielisairaaloita pitkäaikaisemmille potilaille. 
Vuonna 1956 Lappeen kunta ehdotti muille Kymen läänin kunnille hanketta mielisairaalan perustamiseksi. Hankkeeseen tulivat mukaan Etelä-Karjalan kunnista Taipalsaari, Lappeenranta, Lauritsala, Lemi, Luumäki, Nuijamaa, Savitaipale, Suomenniemi ja Ylämaa, sekä Kymenlaaksosta Miehikkälä, Vehkalahti ja Virolahti.
Marraskuussa 1960 pidetyssä kokouksessa sairaalapaikaksi valittiin Taipalsaaren Kirjamoinniemi (osa nykyistä Saimaanharjun asuinaluetta). Rakennuspaikaksi oli ehdotettu myös Lappeenrannan Voisalmea ja Lauritsalan Pajarilaa. Lääkintöhallitus ei pitänyt Taipalsaaren Kirjamoinniemeä sopivana paikkana sairaalalle sen syrjäisen sijainnin vuoksi. Taipalsaari halusi sairaalan etenkin siksi, että se tuo uusia työpaikkoja kuntaan. Maalaisliittolainen sisäasiainministeri Eemil Luukka oli mukana vaikuttumassa siihen, että lääkintöhallitus lopulta hyväksyi sairaalan sijainniksi Taipalsaaren. 
Kuntainliiton hallinnoiman sairaalan suunnittelu ja rakentaminen aloitettiin keväällä 1964. Sairaalarakennuksen suunnitteli helsinkiläinen arkkitehtitoimisto Anttila &amp; Klami. Sairaala valmistui vuoden 1968 lopussa ja se otettiin käyttöön seuraavan vuoden alussa.
Haris Duljević

Haris Duljević (s. 16. marraskuuta 1993 Sarajevo) on bosniahertsegovinalainen jalkapalloilija, pelipaikaltaan keskikenttäpelaaja. Hän on pituudeltaan 185-senttimetrinen. Hän on pelannut Bosnia ja Hertsegovinan maajoukkueessa ja edustaa seuratasolla Ranskan Ligue 1:ssä pelaavaa Nîmesiä.
Duljević on edustanut kotimaassaan Čelik Zenicaa, Olimpicia ja Sarajevoa. Kaudet 2017–2019 hän edusti saksalaista Dynamo Dresdeniä ja pelasi 2. Bundesliigassa 53 ottelua, joissa hän teki kolme maalia. Heinäkuussa 2019 hän siirtyi ranskalaisseura Nîmesiin, ja hän on pelannut Ligue 1:ssä 31 ottelua.
Duljević pelasi Bosnia ja Hertsegovinan alle 21-vuotiaiden maajoukkueessa 12 ottelua, joissa hän teki yhden maalin. Bosnia ja Hertsegovinan A-maajoukkueessa hän pelasi ensimmäisen kerran maaliskuussa 2016 ystävyysottelussa Luxemburgia vastaan. Vuoden 2020 loppuun mennessä hän on pelannut 23 A-maaottelua, joista kaksi ottelua on kuulunut MM-karsintoihin, kuusi EM-karsintoihin ja neljä Kansojen liigaan. Hän teki maalin syyskuussa 2018 Kansojen liigan ottelussa Pohjois-Irlantia vastaan.
Hanna Toivanen

Hanna Toivanen (s. 16. toukokuuta 2001 Varkaus) on suomalainen pesäpalloilija, joka edustaa Joensuun Mailaa. Hän pelaa lyöjäjokerin roolissa.
Toivanen siirtyi Joensuun Mailaan kaudeksi 2017, jolloin seuran edustusjoukkue pelasi Suomensarjassa. Kauden 2019 päätteeksi Joensuun Maila nousi Superpesikseen. Toivanen löi ratkaisevassa Ykköspesiksen finaaliottelussa kolme juoksua ja sai joukkueensa parhaan pelaajan palkinnon.
Joensuun Mailan ensimmäisellä pääsarjakaudella 2020 Toivanen pelasi joukkueen lukkarina. Hän aloitti myös seuraavan kauden lukkarina, mutta siirtyi muutaman ottelun jälkeen lyöjäjokeriksi lautaskammon vuoksi.
Kaudella 2024 Toivanen valittiin ensimmäiseen Itä-Länsi-otteluunsa.
Kauden 2023 päätteeksi Toivanen on pelannut 87 Superpesiksen runkosarjaottelua. Hän on lyönyt 6+107 juoksua ja tuonut 15 juoksua. Toivasen paras henkilökohtainen saavutus on lyöjätilaston 13. sija kaudella 2021.
La Bussière (Loiret)

La Bussière on kunta Ranskassa Loiret’n departementissa Centre-Val de Loiren alueella. Se sijaitsee noin 77 kilometriä Orléansin kaupungista itään.
Kunnan nähtävyys on alkujaan 1100-luvulta peräisin oleva linna "Château de La Bussière". Du Tilletin aatelissuku muutti linnan asuinkäyttöön 1600-luvulla. He olivat Ranskan kuninkaan läheisiä palvelijoita. Vuonna 1814 Chassevalin perhe osti linnan. Nykyään linnan omistavat heidän jälkeläisensä. Kreivi ja kreivitär de Chasseval avasivat linnan vuonna 1962 yleisölle. He olivat perustaneet merkittävän kokoelman kalastustarvikkeita ja kalastusaiheisia taideteoksia. Tämän kokoelman keskipiste on coelecanth, poikkeuksellinen esihistoriallinen varsieväkala, joka on nyt esillä linnan kellarissa.
Linnan puiston suunnitteli 1600-luvulla André Le Nôtre, joka oli suunnitellut myös Versailles’n palatsin puiston. 1900-luvun alussa maisemasuunnittelija Edouard André palautti puiston entiseen loistoonsa.
The Invitation

The Invitation on vuonna 2015 valmistunut kauhuelokuva, jonka on ohjannut Karyn Kusama. Elokuvan pääosissa näyttelevät mm. Logan Marshall-Green, Tammy Blanchard ja Michiel Huisman. Sen ensiesitys tapahtui South by Southwest -festivaaleilla 13. maaliskuuta 2015. Suomessa elokuvan on voinut nähdä suoratoistopalvelu Netflixin tarjonnassa.
Juoni.
Elokuva kertoo miehestä nimeltä Will (Logan Marshall-Green), joka naisystävänsä Kiran (Emayatzy Corinealdi) kanssa kutsun saatuaan menee tapaamaan ex-vaimoaan Edenia (Tammy Blanchard) ja tämän uutta miestä ja ystäviä. Saavuttuaan paikalle Will joutuu läpikäymään uudelleen lapsensa menettämisestä johtuvan trauman, josta hänen ex-vaimonsa tuntuu päässeen hämmästyttävän hyvin yli. Illan aikana Will kokee paikalla olijoiden puheet ja käytöksen hyvin omituisina. Eden ja hänen uusi miehensä David (Michiel Huisman) kertovat liittyneensä ryhmään nimeltä "The Invitation", jonka oppien avulla Edenin on ollut mahdollista päästä yli surustaan. Illan mittaan tapahtumat vaikuttavat yhä omituisemmilta, mutta paikalla olijat koittavat vakuuttaa Willille, että hänen epäluulonsa johtuvat vain hänen kokemastaan surusta. 
Vastaanotto.
"The Invitation" sai ilmestyessään pääosin positiivisia arvioita. Rotten Tomatoes -elokuvasivustolla 89 prosenttia kriitikoista on antanut elokuvalle myönteisen arvostelun. Sivustolla kehutaan, miten elokuva onnistuu olemaan ainutlaatuisen tehokas ja yllättävän nokkela trilleri, josta ei jännitettä puutu.
Trisha Krishnan

Trisha Krishnan (s. 4. toukokuuta 1983 Madras, Tamil Nadu, Intia), usein pelkästään Trisha, on intialainen näyttelijä ja malli, joka työskentelee pääasiassa tamilin- ja telugunkielisissä elokuvissa.
Trisha syntyi tamiliperheeseen nykyisessä Chennaissa. Hänet huomattiin voitettuaan kauneuskilpailuja kuten Miss Chennai -kilpailu vuonna 1999. Hän esiintyi kreditoimattomassa roolissa vuoden 1999 tamilielokuvassa "Jodi", ja hänen ensimmäinen pääroolinsa oli vuonna 2002 elokuvassa "Mounam Pesiyadhe". Myöhemmin hän nousi kuuluisuuteen pääosilla menestyselokuvissa "Saamy" (2003), "Ghilli" (2004) ja "Aaru" (2005) tamilin kielellä ja "Varsham" (2004), "Nuvvostanante Nenoddantana" (2005) ja "Athadu" (2005) telugun kielellä. 
Trisha sai ensimmäisen Filmfare Awards South -palkintonsa parhaana telugunaisnäyttelijänä "Varshamin" pääroolistaan vuonna 2005. Hän voitti palkinnon vielä kaksi kertaa elokuvista "Nuvvostanante Nenoddantana" (2005) ja "Aadavari Matalaku Ardhalu Verule" (2007). Vuonna 2010 hän teki ensiesiintymisensä Bollywoodissa elokuvassa "Khatta Meetha". Hänet nähtiin uransa parhaissa roolisuorituksissa elokuvissa "Abhiyum Naanum" (2008), "Vinnaithaandi Varuvaayaa" (2010), "Kodi" (2016) ja "’96" (2018), joista hän sai kriitikoiden suosiota ja useita palkintoja.
Kardemummat

Kardemummat ("Elettaria") on inkiväärikasveihin kuuluva kasvisuku, jossa on vain kaksi lajia: Intiassa alkuperäisenä kasvava, maustekasvina tunnettu kardemumma ("Elettaria cardamomum") ja Sri Lankassa kasvava "Elettaria ensal". Kardemummien Malesiassa ja Indonesiassa esiintyvät lähisukuiset kasvit ovat nykyisin 2018 kuvatussa uudessa suvussa "Sulettaria".
Beaucarnea

"Beaucarnea" ("pullojukat") on parsakasveihin kuuluva kasvisuku. Siihen kuuluu 13 lajia, jotka ovat luonnonvaraisia Keski-Amerikassa alueella, joka yltää Meksikosta Nicaraguaan. Sukuun kuuluu huonekasvina tunnettu huiskupullojukka eli pullojukka ("Beaucarnea recurvata", syn. "Nolina recurvata"), joka on aiemmin sijoitettu pullojukkiin ("Nolina"). "Beaucarnea"-sukuun yhdistetään mukulajukat ("Calibanus"), joihin on kuulunut mukulajukka ("Beaucarnea hookeri", syn. "Calibanus hookeri").
Pullojukat

Pullojukat ("Nolina") on parsakasveihin kuuluva kasvisuku. Aiemmin se on luokiteltu heimoon Nolinaceae. Pullojukkiin kuuluu 35 lajia, joita esiintyy luonnonvaraisena Pohjois-Amerikassa, Yhdysvaltojen eteläosassa ja Meksikossa. Pullojukat ovat läheistä sukua jupeille ("Dasylirion") ja "Beaucarnea"-suvulle. Jälkimmäiseen nykyisin hyväksytään huonekasvina parhaiten tunnettu pullojukkalaji eli huiskupullojukka ("Beaucarnea recurvata", syn. "Nolina recurvata").
Henri Falcón

Henri Falcón Fuentes (s. 17. kesäkuuta 1961) on venezuelalainen poliitikko. Hän oli kahden peräkkäisen Barquisimeton, Iribarrenin kunnan (2000–2008) ja Laran osavaltion kuvernöörin (2008–2017) pormestari. 
Hän oli presidenttiehdokkaana Venezuelan presidentinvaaleissa 2018.
Ruskukset

Ruskukset eli rautamyrtit ("Ruscus") on parsakasveihin kuuluva kasvisuku. Se on aiemmassa luokituksessa käytetyn ruskuskasvien heimon tyyppisuku. Ruskuksia on kuusi lajia, joita esiintyy Euroopassa, Välimeren alueella, Makaronesiassa, Kaukasiassa ja Iranissa. Ne ovat pensasmaisia ikivihreitä ruohoja, joilla kukat ja niistä kehittyvät marjat kasvavat lehtiä erehdyttävästi muistuttavissa laakavarsissa.
Ruskusten lähisukulaisia ovat Makaronesiassa esiintyvä kolmelajinen prinsessanliaanien suku ja Lähi-idässä esiintyvä danee.
Heinäpuut

Heinäpuut ("Xanthorrhoea") on soihtukasvien heimoon kuuluva kasvisuku. 2010-luvun luokittelussa se sijoitettiin heinäpuukasveihin, joka on sittemmin yhdistetty soihtukasveihin. Heinäpuita on 28 lajia, jotka kasvavat Australiassa. Niiden puutuneen varren päässä kasvaa tiheä mätäs pitkiä ja kapeita lehtiä. Kukinto on pysty ja tiheän tähkämäinen, jopa monen metrin pituinen.
Clas Engström

Clas Engström (1927 Härnösand, Ruotsi – 2017) oli ruotsalainen kirjailija. Hän kirjoitti alkuun psykologisia romaaneja, mutta 1960-luvulla aiheisiin tuli yhteiskunnallisia teemoja. Hän kirjoitti myös näytelmiä.) 
Engström oli 1969 ideoimassa Författarförlaget-kustantamoa ja toimi muutenkin erilaisissa kirjailijoille tärkeissä asioissa. Hän vaikutti siihen, että 1993 perustettu kansainvälinen kirjailijakeskus Baltic Centre for Writers and Translators tuli Gotlantiin.
Engströmin puoliso oli kuvanveistäjä Pye Engström.
Isaac Euchel

Isaac (Jishaq) Abraham Euchel (1756 Kööpenhamina, Tanska – 1804 Berliini) oli juutalainen näytelmäkirjailija. Hän kuului ryhmään, joka pyrki edistämään heprean kielen käyttöä ja heprealaisen kirjallisuuden kehittämistä valistuksen (haskala) hengen mukaan. Hän julkaisi kuitenkin yhdessä Aharon Wolfssohnin kanssa näytelmiä jiddišiksi, mutta niiden juutalaista ortodoksiaa vastustavat teemat yhdistivät ne valistukseen. Näytelmistä merkittävin on "Reb Hanokh" (1792).
Modernin juutalaisen satiirin juuret juontavat 1700-luvun Saksaan, jossa sen merkittäviä edustajia olivat Euchel, Wolfssohn ja Saul Levin (1740–1794).
Euchel oli Immanuel Kantin oppilas Königsbergin yliopistossa. Myöhemmin Kant vastusti hänen nimittämistään yliopiston itämaisten kielten professoriksi sillä perusteella, että "juutalainen heprean kielen opettaja tuskin voi välttää rabiinisia tulkintoja, joihin hän on nuoresta pitäen tottunut".
Kotileipomo Siiskonen

Kotileipomo Siiskonen Oy on leipomo- ja ruokapalvelualalla toimiva suomalainen perheyritys, jonka toiminta on keskittynyt Etelä-Savon Juvan Nuutilanmäkeen. Yritys valmistaa sekä suolaisia että makeita leipomotuotteita, ja sillä on ravintola- ja kahvilatoimintaa. Siiskosen tuotteita myydään esimerkiksi Keskon ja S-ryhmän kaupoissa.
Historia.
Yrityksen perustivat Pentti Ilmari Siiskonen (23. syyskuuta 1927 Juva – 29. syyskuuta 1973), ja Sirkka Annikki Siiskonen os. Laamanen (25. huhtikuuta 1932 Mikkeli – 17. joulukuuta 2014), entisessä Mikkelin maalaiskunnassa, Asilassa. Leipomo toimi 1964–1977 toiminimellä, mutta se yhtiöitettiin kommandiittiyhtiöksi 1978 nimellä (Kotileipomo Siiskonen Ky), jolloin yhtiön toimitusjohtajana toimi Sirkka Siiskonen. Nykyinen Kotileipomo Siiskonen Oy on perustettu vuonna 2002. Se on osakeyhtiö, jonka kotipaikka on Juva, ja pääasiallinen toimiala leipomo. Yhtiön toimitusjohtaja on Lari Jussi Anttu Rautio.
Leipomo perustettiin kyläsepän pajaan, jossa on rakennettu yrityksen ensimmäiset leipä- ja tuotantokoneet. Valtaosa tuotteista leivottiin alkuun käsityönä ja tuotteita myytiin lähinnä paikallisissa lähikaupoissa sekä torilla. Kotileipomo on vanhin Mikkelissä edelleen toimiva yksityinen leipomo.
Annika Linna

Annika Linna (s. 11. toukokuuta 2001 Oulu) on suomalainen pesäpalloilija, joka edustaa Superpesis-joukkue Porin Pesäkarhuja.
Ura.
Linna on Kempeleen Kirin kasvatti. Hän on pelannut myös Oulun Lipon junioreissa. Linna teki Superpesis-debyyttinsä 20. toukokuuta 2018 kotona Lappajärven Veikkoja vastaan. Hän löi ottelussa kaksi juoksua. Linna löi ensimmäisen kunnarinsa Superpesiksessä 5. elokuuta 2020 vieraissa Siilinjärven Pesistä vastaan. Hänet palkittiin joukkueensa parhaana pelaajana.